Rehtori Juha Valtakorpea vastaan on nostettu syytteitä. Kuva: Jukka-Pekka Moilanen

Oulun suomalaisen yhteiskoulun lukion Osykin rehtoria Juha Valtakorpea vastaan on nostettu syytteitä.

Oulun syyttäjänviraston johtava kihlakunnansyyttäjä Ilpo Virtanen on päättänyt syyttää Valtakorpea törkeästä kavalluksesta ja törkeästä virka-aseman väärinkäyttämisestä.

Syyttäjä katsoo, että Valtakorpi on kavaltanut Osykin entisten ja nykyisten oppilaiden käyttöön tarkoitettuja, hallussaan olleita stipendirahastojen varoja. Rahastojen hoitaminen ja hallinnointi kuului hänen virkavelvollisuuksiinsa ja hänellä oli käyttöoikeus niiden pankkitileille.

Syyttäjän mukaan Osykin stipendirahastojen rahavarat olivat poikkeuksellisen suuret, sillä niiden alkupääoma muodostui huomattavan suurista testamenttilahjoituksista. Syyttäjä väittää, että Valtakorpi kavalsi niistä rahoja vuosina 2004–2014 yhteensä noin 450 000 euron edestä.

Poliisin esitutkinnassa epäiltiin, että Valtakorpi on myöntänyt Osykin stipendirahastoista erilaisia avustuksia vastoin rahastojen sääntöjä. Hänen epäiltiin muun muassa ostaneen rahaston varoilla koululle noin 30 000 euroa maksaneen flyygelin.

Valtakorpi kiisti esitutkinnassa syyllistyneensä asiassa rikoksiin.

Oulun kaupunki teki keväällä 2014 tutkintapyynnön 53-vuotiaan Juha Valtakorven toimista. Sivistys- ja kulttuurilautakunta pidätti hänet virantoimituksesta tapauksen poliisitutkinnan ja mahdollisen oikeudenkäynnin ajaksi. Valtakorpi valitti päätöksestä Pohjois-Suomen hallinto-oikeuteen ja sieltä edelleen korkeimpaan hallinto-oikeuteen.

Syyttäjä on toimittanut haastehakemuksen Oulun käräjäoikeuteen. Se järjestää asiassa oikeuskäsittelyn myöhemmin.